U-I-70/05
Natisni
Opravilna št.:
U-I-70/05
Datum odločitve:
2. 3. 2006
ECLI:
ECLI:SI:USRS:2006:U.I.70.05
Akt:
Obrtni zakon (Uradni list RS, št. 40/04 – ur.p.b.) (OZS), 2. odst. 42. čl.
Izrek:
Pobuda za začetek postopka za oceno ustavnosti drugega odstavka 42. člena Obrtnega zakona (Uradni list RS, št. 40/04 – ur.p.b.) se zavrne.
Evidenčni stavek:
Zakaj naj bi bila določba drugega odstavka 42. člena ObrZ-UPB1 v neskladju s  prvim odstavkom 150. člena Ustave, pobudnik ni obrazložil. Ker pobudnik tudi ni izkazal, v čem bi izpodbijana ureditev posegala v njegove pravice, je Ustavno sodišče pobudo kot očitno neutemeljeno zavrnilo.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
4.10.6 - Ustanove - Javne finance - Računski nadzorni organi.
Pravna podlaga:
Člen 150.1, Ustava [URS] 
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Albert Jordan, s. p., Novo mesto
Datum vloge:
15. 2. 2005
Vrsta odločitve:
sklep
Vrsta rešitve:
zavrnitev
Dokument:
US25802
Dokument v PDF obliki:
U-I-70-05-4.pdf
117 KB
Prenesite datoteko
U-I-70/05-4
2. 3. 2006
SKLEP
Ustavno sodišče je v postopku za preizkus pobude samostojnega podjetnika Alberta Jordana, s.p., Novo mesto, na seji dne 2. marca 2006
sklenilo:
Pobuda za začetek postopka za oceno ustavnosti drugega odstavka 42. člena Obrtnega zakona (Uradni list RS, št. 40/04 – ur.p.b.) se zavrne.
Obrazložitev
1. Pobudnik izpodbija navedeno določbo Obrtnega zakona (v nadaljevanju ObrZ-UPB1), ki določa, da nadzor nad zakonitostjo in namensko porabo sredstev iz članarine, ki jih pridobivajo Obrtna zbornica Slovenije (v nadaljevanju OZS) in območne zbornice, opravlja Računsko sodišče Republike Slovenije. Navaja, da je navedena določba v neskladju s prvim odstavkom 150. člena Ustave, in meni, da bi nadzor nad zakonitostjo in namensko porabo sredstev iz članarine in drugih sredstev, ki jih pridobivajo OZS in območne zbornice, morali opravljati nadzorni odbor OZS in nadzorni odbori območnih zbornic.
2. Zakaj naj bi bila določba drugega odstavka 42. člena ObrZ-UPB1 v neskladju s  prvim odstavkom 150. člena Ustave, pobudnik ni utemeljil. Prvi odstavek 150. člena Ustave določa, da je Računsko sodišče najvišji organ kontrole državnih računov, državnega premoženja in celotne javne porabe. Ker so OZS (33. člen ObrZ-UPB-1) ter območne zbornice (prvi odstavek 37. člena ObrZ-UPB1) osebe javnega prava in uporabniki javnih sredstev, v skladu z določbo 1. točke petega odstavka 20. člena Zakona o Računskem sodišču (Uradni list RS, št. 11/01 – ZRačS) pa Računsko sodišče opravlja nadzor nad  poslovanjem oseb javnega prava, so očitki pobudnika, da je izpodbijana ureditev v neskladju s prvim odstavkom 150. člena Ustave, očitno neutemeljeni.
3. Pobudnik tudi zmotno meni, da nadzora nad porabo sredstev zbornic zaradi izpodbijane določbe ne morejo opravljati nadzorni odbori zbornic. Statut Obrtne zbornice Slovenije[1] v drugi alineji 25. člena določa, da nadzorni odbor OZS nadzira uporabo sredstev zbornice, finančno-materialno poslovanje zbornice in uporabo sredstev za delo zbornice.  ObrZ-UPB-1 v prvem odstavku 36. člena ter v četrtem odstavku 38. člena določa, da se s statutom podrobneje določijo naloge, notranja organiziranost, sodelovanje članov pri delu organov in druga vprašanja, pomembna za delovanje zbornic. Na podlagi 3. člena Statuta OZS Zbornico upravljajo njeni člani prek svojih izvoljenih oziroma imenovanih predstavnikov v organih zbornice. Pobudnik lahko torej svojo pravico do sodelovanja in do nadzora uveljavlja posredno prek izvoljenih oziroma imenovanih predstavnikov, zato je neutemeljen tudi očitek, da izpodbijana ureditev posega v njegove pravice.
4. Ustavno sodišče je zato pobudo kot očitno neutemeljeno zavrnilo, ne da bi se pri tem spuščalo v vprašanje, ali je pobudnik za izpodbijanje zakonske določbe sploh izkazal pravni interes.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 – ZUstS) ter 1. alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj
Opomba:
[1]  Statut je dosegljiv na spletni strani Obrtne zbornice Slovenije, www.ozs.si.